La família Climent Durán dona el Fons Documental José Durán Martínez a l'Ajuntament de Llíria
11 de juny de 2025

La família Climent Durán ha fet efectiva la seua voluntat de donar, en propietat a l'Ajuntament de Llíria, el Fons Documental José Durán Martínez, que havia sigut cedit en règim de comodat fins a juny de 2025.

Este conjunt és una de les fonts documentals més importants de l'Arxiu Municipal. Format pel doctor José Durán al llarg de la seua vida, arreplega nombroses dades de caràcter històric i estadístic; així com altres matèries com a agricultura, meteorologia o etnologia, de la Llíria de les acaballes del segle XIX i primeres sis dècades del XX.

En paraules de l'edil de l'Arxiu Municipal, Paco García, “este valuós volum documental d'incalculable valor i elaborat amb mètode científic, ja que Durán era mèdic, contribuïx a nodrir el buit documental municipal desaparegut durant la Guerra Civil”. Pel que, “en nom de tota la ciutat, volem agrair a la seua neta i nets la seua disposició i bona voluntat perquè esta donació haja sigut possible”.

José Durán Martínez, qui des de molt jove es va interessar per a conéixer la seua ciutat, va nàixer a Llíria en 1886, en el si d'una família de farmacèutics. En 1917 va obtindre la plaça de metge titular a Meliana. A més de la seua professió per de vocació, va exercir també com a investigador total per passió. Esta labor i dedicació desinteressada a Llíria li va ser reconeguda en la dècada de 1950, nomenant-lo cronista oficial del municipi.

D'esta manera, va deixar un valuós volum documental conformat per més de 7.000 documents entre anotacions manuscrites, retalls de premsa, revistes o fotografies.

José Durán va morir a València en 1973, no sense abans deixar clares les seues intencions que el fruit de tot el seu treball dedicat a la seua ciutat, fora custodiat i aprofitat pels llirians i llirianes. I així, en 2001 la seua filla, Marina Durán Bort, va cedir el fons documental en règim de comodat fins que en este 2025, la filla i fills de Marina Durán, Carlos, Antonio, Miguel Ángel, Rafael i Marina Climent Durán, han materialitzat la donació total del fons al poble de Llíria.

En 2019, la Regidoria de l'Arxiu Municipal va donar a conéixer la figura i llegat de l'il·lustre llirià José Durán Martínez, en una exposició comissariada per Carles Asensi Torres, Francesc Rozalén Igual i Susana Vicent Colonques. El catàleg de la mostra es pot consultar en el Fons Local Digitalitzat de la Biblioteca Municipal de Llíria, “Llíria (1900-1939). A través dels ulls de José Durán / Apostilla final y última voluntad”.